המכון למדע המדינה “סיאנס פו” (Sciences Po) הוא אוניברסיטת מחקר בינלאומית למדעי הרוח והחברה, סלקטיבית (הקבלה מותנית בבחינות כניסה) ופתוחה בפני תלמידים מהעולם, הנמנית עם המוסדות המובילים בעולם בתחומי מומחיותה (מדורגת רביעית בעולם במדעי המדינה וביחסים בינלאומיים בדירוג QS 2017). הלימודים בסיאנס פו מתקיימים בצרפתית או באנגלית.
סיאנס פו מציע לתלמידיו תוכניות לימודים לתואר ראשון רב-תחומי במדעי החברה, באחד משבעת הקמפוסים שלו בערים ריימס, נאנסי, דיז’ון, פואטייה, מנטון, פריז ולה האבר; לימודי תואר שני בבתי הספר של המכון (משפטים, תקשורת, עיתונאות, עניינים בינלאומיים, עניינים ציבוריים, ניהול וחדשנות, מחקר), וכן תוכניות דוקטורט במדע המדינה, בסוציולוגיה, בהיסטוריה, במשפטים ובכלכלה.
עם בוגרי סיאנס פו נמנה נשיא צרפת הנוכחי עמנואל מקרון. מחצית מ-13,000 הסטודנטים בסיאנס פו הם זרים הבאים מ-150 מדינות שונות.
צוות “קמפוס פראנס”, המהווה חלק מהמכון הצרפתי בישראל ואחראי על קידום הלימודים בצרפת, מזמין אתכם לכנס מידע בנושא סיאנס פו, שבו יוצגו מסלולי הלימוד המוצעים במוסד, הליכי המיון והקבלה, החיים הסטודנטיאליים ןהאפשרויות לקבלת מלגות למימון הלימודים.
בסדנה ישתתפו גם תלמידים לשעבר בסיאנס פו ולאחריה יתקיים “אפריטיף” (הרמת כוסית נוסח צרפת) בהשתתפות ישראלים בוגרי סיאנס פו וסטודנטים צרפתים הלומדים בישראל.
אנו מחכים לראותכם בכנס המידע שיתקיים ביום ה’ 1 במרץ 2018, בשעה 18:00, במכון הצרפתי בתל אביב, שד’ רוטשילד 7.
ללמוד ב"סיאנס פו"